b'\n_START_ARTICLE_\nBroholmer\n_START_SECTION_\nOpprinnelse og alder\n_START_PARAGRAPH_\nBroholmeren er dansk, men hvor gammel den er kan nok diskuteres. Noen hevder at rasen oppsto i Danmark p\xc3\xa5 1500-tallet og levde i beste velg\xc3\xa5ende til innp\xc3\xa5 1900-tallet. Da skal det ha g\xc3\xa5tt nedover med rasen, som skal ha d\xc3\xb8dd ut omkring 1956. I 1974 ble det imidlertid satt i gang arbeider med \xc3\xa5 gjenreise rasen, blant annet etter mandat fra Dansk Kennel Klub (DKK). Den rasen som da ble skapt fikk sin anerkjennelse av DKK i 1982. I 1998 ble den internasjonalt anerkjent av FCI, under navnet gammel dansk race.\n_START_SECTION_\nUtseende, anatomi og fysikk\n_START_PARAGRAPH_\nBroholmeren er en stor, rektangul\xc3\xa6r og kraftigt bygd hund av mastifftype, der inntrykket domineres av den kraftige framparten. Hodet er stort og bredt og gir et tungt inntrykk. Skalle og neseparti har samme lengde. Middels stor og relativt h\xc3\xb8yt ansatte hengende \xc3\xb8rer. Kraftige kjever med velutviklede kjevemuskler. Halsen er kraftig og har noe l\xc3\xb8shud. Kraftig og godt markert manke. Dypt og bredt bryst og Ryggen er relativt lang. Halen er relativt lavt ansatt og b\xc3\xa6res normalt hengende, men reises i h\xc3\xb8yde med rygglinjen n\xc3\xa5r hunden beveger seg. Kraftige og muskul\xc3\xb8se bein._NEWLINE_Pelsen er kort og tilliggende, men kraftig underull. Tykk og rikelig hud som er godt pigmentert. Fargen er gul med sort maske, r\xc3\xb8dgyllen eller sort. Hvite tegninger p\xc3\xa5 brystet, potene og haletippen er tillatt._NEWLINE_Hannene blir ca. 75\xc2\xa0cm i skulderh\xc3\xb8yde og veier vanligvis omkring 50\xe2\x80\x9370\xc2\xa0kg. Tispene blir ca. 70\xc2\xa0cm i skulderh\xc3\xb8yde og veier vanligvis omkring 40\xe2\x80\x9360\xc2\xa0kg.\n_START_SECTION_\nBruksomr\xc3\xa5de\n_START_PARAGRAPH_\nBroholmeren er f\xc3\xb8rst og fremst en stor og staut familiehund, dernest kan den utgj\xc3\xb8re en meget god vakthund, eller elsempelvis kjerrehund. Fullt utvokst kan den ogs\xc3\xa5 bli en god kl\xc3\xb8vhund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nBroholmeren er normalt en rolig, harmonisk og godmodig, men meget selvsikker hund. Rasen g\xc3\xa5r for \xc3\xa5 ha et stabilt godt gemytt, men man trenger strikt dressur n\xc3\xa5r en har en s\xc3\xa5 stor og sterk hund \xc3\xa5 kontrollere. Den regnes som en ypperlig familiehund og skal v\xc3\xa6re t\xc3\xa5lmodig med barn, men ofte litt mistenksom overfor fremmede.\n_START_SECTION_\nAnnet\n_START_PARAGRAPH_\nS\xc3\xa5 store raser som broholmeren trenger en rekke hensyn i tilveksttiden, ikke minst et godt kosthold tilpasset typen.'